Hec est confirmatio domini regis super conventionibus de pace inter P., comitem Altisiodori et ecclesiam Verzeliacensem, et super conventionibus inter eandem ecclesiam et Petrum, filium comitis. Nos, autem, ad petitionem partium omnia supradicta, sicut in predictorum P. comitis et P. clerici, filii ejus, autenticis continentur expressa, et in presenti carta nostra sunt diligenter inserta, rata habemus, et, ut in posterum perpetue stabilitatis robur obtineant, sigilli nostri auctoritate et regii nominis karactere inferius annotato presentem paginam confirmamus eo tamen modo, quod dictus comes nobis creantavit et se et terram suam erga nos exinde obligavit ut, si ipse, vel predictus clericus P., filius ejus, vel aliquis de parte eorundem, dictis conventionibus contrairent, nos super hoc ecclesiam Virzeliacensem bona fide juvaremus, et propter hoc ad terram dicti comitis, sine erga eum forisfaciendo, assignaremus et si constamenta vel expensas in hoc faceremus, eas caperemus de terra sua absque erga eum forisfaciendo. Predictus quoque abbas Virzeliacensis, pro se et conventui suo firmiter promisit et creantavit, et exinde litteras suas patentes nobis dedit, quod neque nos, neque heredes nostros per dominum papam, per curiam ecclesiasticam super hoc aliquatenus molestabunt, aut vexabunt. Actum, Parisius, anno Domini etc. Mº CCº Xº, regni nostri anni XXXIº.